Turun Impivaaran uimahallissa tapahtui viime vuoden loppupuolella erittäin ikävä välikohtaus, uutisoi Turun Sanomat.

Turun Sanomien mukaan Impivaaran uimahallin suihkujen vedensekoittajia on hajotettu jatkuvasti. Jos sekoittaja on ollut hajalla, hanasta voi tulla erittäin kuumaa vettä. Sen sai todeta myös nahoissaan pari teinityttöä.

Turun Sanomien mukaan turkulaisen uimaseuran alle 15-vuotiaat sulkivat saman seuran kaksi tyttöä uimahallin varustevarastoon viime vuoden loppupuolella. Pojat hakivat neljällä eri kerralla kylmää vettä kylmäaltaasta ja heittivät sitä tyttöjen päälle.

Viidennellä kerralla pojat heittivät tyttöjen päälle erittäin kuumaa vettä. Arvion mukaan vesi oli noin 90-asteista. Veden pojat ottivat suihkutiloissa sijaitsevasta hanasta. Seuraukset olivat karmivat.

TOINEN uhreista sai vain pisaroita päälleen, mutta toisen tytön niska, selkä, olkapää ja kaula paloivat. Vammat olivat toisen asteen palovammoja. Lääkärin arvion mukaan tytön vartalosta paloi yhdeksän prosenttia.

Se on vielä epäselvää, minkälaiset pysyvät vammat uhri sai.

Poliisi tutki asiaa epäiltynä pahoinpitelyrikoksena. Poliisin mukaan pojat eivät kuitenkaan syyllistyneet rikokseen, sillä he eivät tienneet veden olleen niin kuumaa. Poliisista tähdennetään Ilta-Sanomille, että pahoinpitelyrikos edellyttää tahallisuutta, ja nyt kyseessä ei ollut siis tahallinen teko, vaan tapaturma.

Turun Sanomien mukaan palovammoja saanut tyttö on nykyään 16-vuotias ja hänen kilpauransa uimarina on ohitse.

Äidin mukaan kaupunki otti asiallisesti vastuun siitä, että hanasta tuli liian kuumaa vettä. Äiti antaa kuitenkin pyyhkeitä uimaseuralle.

– Seuran mielestä poikien Whatsappissa lähettämä anteeksipyyntö riittää. Pojat saivat seuralta treenikiellon vasta, kun kaupungin toimesta uhattiin antaa pojille porttikielto uimahalleihin, jos treenikieltoa ei tule. Toinen poika vaihtoi heti seuraa, ja oli treeneissä mukana jo viikon kuluttua tapahtumasta, äiti sanoo Turun Sanomille.

Uimaseuran entinen puheenjohtaja vahvistaa lehdelle, että pojat saivat hetkeksi harrastuskiellon.

Juttua päivitetty kello 16.40. Poliisista kerrottiin Ilta-Sanomille, että kyseessä ei ollut rikos.